**“Nej Yuav Tsis Tuag”**

**Cov Tubtxib 27:13-26** “13Thaum muaj cua tuaj ntxuj ntxiag sabnrad tuaj lawv xav hais tias, zoo mus lawm tom lub nroog Fonis, lawv txawm rub lub thauj hlau uas lawv tso rau hauv hiavtxwv kom lub nkoj nres, tawm hauv qabthu los rau saum lub nkoj caij nkoj npuab ntug koog povtxwv Kaletes mus. 14Thaum lawv tabtom caij mus mentsis txawm muaj ib nthwv cua hlob hlob ntsawj saum koog povtxwv tuaj. Sawvdaws hu nthwv cua ntawd hais tias, Nthwv cua ntsawj sab hnubtuaj ped tuaj. Lub koog povtxwv ntawd yog ib lub me me. Thaum peb mus txog nrad cua ntsawj tsis heev, rau qhov muaj lub koog povtxwv ntawd thaiv cua lawm. Lawv thiaj rub lub menyuam nkoj los khi rau saum lub nkoj loj, rau qhov lawv ntshai nyob tsam puas, tiamsis peb rub nyuaj mentsis thiaj rub tau. 17Thaum lawv rub tau lawm, lawv muab hlua rig lub nkoj loj ruaj ruaj rau qhov cov neeg ua haujlwm hauv nkoj ntshai nyob tsam lub nkoj yuav mus tsoo cov suabzeb uas nyob ze ze Linpias tebchaws, lawv txawm muab daim ntaub cug cua txo cia lub nkoj mus raws li cua tshuab. 18Cuadaj cuadub pheej tsis txawj tu. Thaum kajntug lawv cia li muab tej qhovtxhia chaw uas lawv thauj mus thau pov rau hauv hiavtxwv. 19Hnub tomqab ntawd lawv txawm muab tej cuabyeej hauv nkoj thau povtseg thiab. 20Peb tsis pom hnub tsis pom hli tau ntau hnub, cuadaj cuadub tseem ntsawj hlob hlob li qub. Thaum ntawd peb thiaj xav hais tias, ntshai peb yuav tsis dim li lawm lauj.

21Tau ntau hnub tsis muaj leejtwg noj mov hlo li. Povlauj sawv ntsug hais rau sawvdaws hais tias, Yog nej ntxov mloog kuv lus peb cia li nyob twjywm tom koog povtxwv Kaletes, peb tsis txhob tuaj cais peb yeej yuav tsis raug tej xwmtxheej no, thiab tej qhovtxhia chaw yuav tsis poob tas li no. *22Tiamsis nej tsis txhob txhawj, kuv qhia rau nej hais tias, peb cov uas nyob ntawm no yuav tsis muaj ib tug tuag hlo li, tsuas yog lub nkoj yuav puas xwb.* 23Kuv paub li no rau qhov naghmo tus Vajtswv uas kuv niajhnub pe, nws txib nws ib tug tubtxib saum qaumntuj los hais rau kuv hais tias, 24Povlauj es, koj tsis txhob ntshai, koj yeej yuav tau mus sawv ntawm huabtais Xixas xubntiag. Vajtswv hlub koj heev, Vajtswv yuav tsis pub cov neeg hauv lub nkoj no ib tug tuag hlo li. 25Yog li ntawd nej tsis txhob txhawj rau qhov kuv ntseeg hais tias, Vajtswv yeej yuav ua raws li nws qhia rau kuv. 26Txawm yog li cas los, peb lub nkoj yeej yuav mus khuam rau ib lub koog povtxwv twg.”

Cov kwvtij thiab cov nkaujmuam uas ntseeg sawvdaws hauv peb tus Tswv Yexus lub npe, Vajtswv txojlus kevhlub thiab txojkev thajyeeb nrog nraim nej sawvdaws, Amen.

Kuv tseem nco thaum peb tuaj rau lub tebchaws Mekas no, peb tsis yog caij nkoj tiamsis peb caij dav hlaus. Thaum peb hla hiavtxwv kuv tsis muaj dabtsi raug rau lub davhlaus peb caij tuaj ntawd. Tiamsis yog kuv nco tsis yuav kev, thaum peb caij nram Texas los rau pem Kansas City, tsis paub hais tias, xyov yog cua loj npaum li cas; ib lub engine ntawm ib sab tis txawm puas thiab tsis uas haujlwm. Cov tsav davhlaus hais saum lub speak hais tias, ib lub engine tuag lawm. Thaum uas cov neeg mekas nyob hauv lub davhlau lawv hnov lawv lub phlu tas. Tus zoo li cas los muaj*. Yog koj nes, thaum koj ntsib li no koj yuav ua licas thiab ciasiab rau dabtsi?* Koj yuav ciasiab rau koj tus kheej los? Cia siab rau tej uas koj muaj los? Ciasiab cov tsav dav hlaus los? *Lossis tag kev ciasaib tos saib yuav tuag li cas…!*  Kuv ntseeg hais tias, cov neeg feem coob saum lub davhlaus yeej tag kev ciasiab thiab pheej hmoo seb zoo li cas lawm xwb. Tiamsis kuv pom muaj ib co neeg lawv thov Vajtswv thiab muab lawv txoj kev nyuajsiab no tso rau Vajtswv lub xib teg. *Txog thaum kawg lub davhlau zoo li cas?* *Nej txhua tus uas nyob ntawd no yeej paub hais tias zoo li cas lawm.* Yog lub davhlaus ntawd tsis los tsaws hauv Kansas City ces yeej tsis muaj kuv los sawv no muab Vajtgswv txojlus rau nej hnub no. Kuv ntseeg hais tias, Vajtswv yeej hais tias nej yeej yuav tsis tuag ib tug! *Yog Vajtswv tsis hais thiab yog Vajtswb txoj kevhlub ces lub davhlaus yeej tsis los tsaws hauv Kansas City safely. Thaum koj ntsib tej yam txog kevtuag zoo li no koj yuav tsosiab rau leejtwg?* Tsis yog thaum zoo li neeg mam tso siab rau Vajtswv! Tiamsis tsosiab rau nws lub hwjchim thiab kevhlub txhua lub sijhawm.

Povlauj mus rau tim Loos. Cia peb los saib seb yog vim li cas Povlauj thiab Lukas nkawd thiaj li yuav tau caij nkoj mus rau tim lub nroog Loos? 1). Povlauj yuav tus mus sawv ntawm Xixas lub xubntiag daws tus kheej tej teebmeem. *Povlauj li teebmeem yog dabtsi?* Povlauj qhov teebmeem yog cov neeg Yudais lawv nkaug hais tias Povlauj ua txhaum lawv tej kevcai thiab kom cov nomtswv Loos muab Povlauj rau lawv rau txim. *Povlauj puas tau ua txhaum li lawv hais?* Tsis tau ua! Tej uas Povlauj ua yog qhia txoj moozoo uas yog Yexus Kheto xwb. Povlauj hais tias, nws tsis tau ua dabtsi txhaum cov neeg Yudais tej kevcai thiab nws yog neeg Loos yog li ntawd cov neeg Yudais tsis muaj cai rau txim rau nws. Povlauj thiaj li thov mus daws nws li teebmeem tim ntsej tim muag ntawm huabtais Xixas xub ntiag vim Nws yog cov neeg Loos tej pejxeem. Lawv thiaj li tso ib cov tubrog Loos nrog Povlauj taug kev mus tim tebchaws Loos mus ntsib huabtais Xixas. 2). Mus rau tim lub nroog loos yog yuav tsum tau caij nkoj hauv hiavtxwv mus xwb tsis muaj lwm txojkev.

Cov neeg hauv lub nkoj. 276 leej neeg caij lub nkoj mus rau tim lub nroog Loos. Cov neeg hauv lub nkoj yog: Povlauj, Lukas, ibco neeg raugtxim, cov tubrog Loos thiab tej neeg ua lag ua luam. Ua ntej lawv yuav mus txog rau Loos, lawv yuav tsum mus nres ntau qhov chaw mam li mus txog lub nroog Loos. Tomqab lawv ncaim ntawm Caesarea mus txog lub nroog Myra ua nyob hauv Lycia. Lawv yuav tsum tau mus caij dua lwm lub nkoj thiaj li mam mus txog lub nroog Loos. Ua ntej lawv yuav caij lub nkoj ob mus rau nroog Loos ntawm lub nroog Myra, Povlauj cheem kom lawv tsis txhob maj mus cia ob peb hnub tso mam li sawv kev mus. Tiamsis lawv tsis mloog Povlauj lus lawv txawm caij nkoj mus thiaj li raug cuadaj cuadub. Yog li ntawd, hauv cov Tubtxib tshooj 27, cov tubrog loos thiaj li coj Povlauj mus rau tim lub nroog loos.

Txoj kev tsis mloog lus coj teebmeem los. Feem ntau thaum ua ib tug neeg tsis mloog lwm tus hais thiab ntua, txoj kev tsis mloog lus ntawd coj teebmeem los rau nws tus kheej. Thaum nws raug teebmeem lawm yuav tsis muaj neeg pab nws. *Nyob rau hauv Cov Tubtxib Tshooj 27 no,* ua ntej lawv yuav caij nkoj mus rau lub nroog Loos. Povlauj paub hais tias yuav muaj cua daj cua dub tiamsis lawv tsis ntseeg Povlauj. Thaum lawv caij nkoj mus tsis tau li ntev, cua txawm pib loj zujzus thiab cua ntsawj loj zuj zus tuaj. *“Povlauj sawv ntsug hais rau sawvdaws hais tias, Yog nej ntxov mloog kuv lus peb cia li nyob twjywm tom koog povtxwv Kaletes, peb tsis txhob tuaj cais peb yeej yuav tsis raug tej xwmtxheej no.”* Povlauj tejlus hais thiab cheem tsis muaj nujnqi rau lawv, yog li ntawd lawv txojkev tsis mloog lus thiab tawvncauj coj teebmeem uas yog cuadaj cuadub los raug lawv.

Teebmeeb ua rau lawv yuav tsum muab ib puas tsav yam uas lawv muaj povtseg. Tej cuadaj cuadub no pheej tsis txawj tu li. *Lawv ntseeg hais tias yog lawv muab tej qhovtxhia chaw povtseg ces lub nkoj yuav tsis hnyav thiab yuav tsis tog ces lawv yuav dim.* Hnub tomqab, thaum kajntug lawv thiaj li muab lawv tej qhovtxhia chaw uas lawv coj rau saum nkoj povtseg rau hauv hiavtxv tag. Thaum lawv muab tej qhovtxhia chaw povtseg tas, lawv ruajsiab hais tias lawv yuav dim. Tiamsis tsis zoo li lawv xav thiab ciasiab ntawd. Hnub tomqab ntxiv, tej cuadaj cuadub ntawd los yeej tsis tu kiag li. Lawv rov txiav tximsiab rov muab lawv tej cuabyeej txhua yam xusli zaub mov noj hauv lub nkoj povtseg rau hauv hiavtxwv ntxiv thiab ntseeg hais tias, zaus no tej zaug yuav pab kom lub nkoj sib thiab cawm tau lawv dim. “Muab ibpuas tsavyam hauv lawv lub neej povtseg tsuav kom lawv txojsia dim ntawm txoj kevtuag.” Txawm li ntawd los, tej uas lawv ua ntawd tsis pab lawv li vim tej cuadaj cuadub haj yam loj ntxiv. Tej cuadaj cuadub uas Povlauj thiab Lukas lawv raug no tsis yog cua me me xwb yog tej cuadaj cuadub uas loj thiab ntsuas tsis tau. Rau qhov cov cuadaj cuadub no los qhwv nruabntug thiab hiavtxwv tau ntau hnub. Vajtswv txojlus uas Lukas sau qhia hais tias, “tau ntau hnub lawv tsis muaj mov noj li” lawv txhua tus tshaib plab kawg li. Tsis tas li ntawd xwb, Lukas sau qhia hais tias, lawv yeej tsis pom lub hnub thiab lub hli tau ntau hnub lawm. Lukas sau qhia rau peb paub hais tias, cov neeg tswj lub nkoj, lawv twb ua txhua yam raws li txoj kev kawm thiab totaub kev ncaij nkoj, yog thaum lub nkoj raug cuadaj cuadub hauv hiavtxwv yuav tsum ua licas lub nkoj thiaj li tsis tog thiab cawm tau cov neeg hauv lub nkoj. Txawm hais tias, lawv ua txhua yam tas los yeej tsis pab thiab tej cuadaj cuadub ntawd tsis tu li…. Cov cuadaj cuadub tsis tu li thiab ua rau lub nkoj yuav puas thiab yuav tog. Thaum kawg 274 leej ua nyob hauv lub nkoj nrog Povlauj nkawd tag kev ciasiab thiab hais tias, “Ntshai peb yuav tsis dim li lawm lauj.” Lawv tej lus qhia tau hais tias, lawv twb tag tswvyim thiab tag kev ciasiab thiab tos hnub tuag lawm xwb! 2 leeg hauv lub nkoj tsis tag kev ciasiab yog Povlauj thiab Lukas nkawd.

Tus ntseeg ciasiab rau Vajtswv. Thaum txoj kevtuag yuav los txog tibneeg uas muaj kevtxhaum thiab tsis paub Vajtswv; tibneeg tag kev ciasiab thiab tsis ciasiab rau ib yam dabtsi hauv lawv lub neej. Thaum txoj kevtuag los tim ntsej tim muag cov tibneeg uas tsis muaj Vajtswv; lawv “*Tag kevsiab”*. Ntawm tus uas muaj Vajtswv, tus ntawd uas muaj kevntseeg, thiab raujsiab rau Vajtswv txoj kevhlub thiab lub hwjchim tsis tag kev ciasiab. Vajtswv txojlus thiab txoj kevhlub qhia rau tus uas ntseeg paub tsosiab thiab ruajsiab rau nws tus Vajtswv uas nws niajhnub pehawm ntawd lub hwjchim. Rau qhov nws paub hais tias, nws tus Vajtswv uas nws tsosiab tau rau thiab yeej yuav tsis ua rau nws nqaijntuag ntsav nrog. *“Txawm yog ib tej uas ntsib ntawm yuav loj yuav me losyog kevtuag.”* Tsis muaj ibyam uas Vajtswv ua tsis tau! Thaum lub sijhawm cov neeg hauv lub nkoj ntawd txhua tus tabtom tag kev ciasiab tos txoj kevtuag lawm xwb… Povlauj thiaj sawv thiab hais rau lawv hais tias, cov kwvtij nej tsis txhob ntshai, nej yeej tsis tuag! *“Tiamsis nej tsis txhob txhawj, kuv qhia rau nej hais tias, peb cov uas nyob ntawm no yuav tsis muaj ib tug tuag hlo li, tsuas yog lub nkoj yuav puas xwb.”*

Povlauj hais tias, Neej txhua tus yeej tsis tuag! Vim li cas Povlauj thiaj li ruajsiab npaum li ntawd? Vim rau nws txojkev uas nws ruajsiab rau nws tus Vajtswv uas nws pehawm txhua hnub lub hwjchim. Nws txoj kevntseeg, nws ntseeg hais tias, txhua tus uas nyob hauv lub nkoj yeej tsis muaj ibtug twg yuav tuag lossis raug mob. Vajtswv tus tubtxib los qhia rau Povlauj hais tias Vajtswv yuav cawm lawv txhua tus txojsia tsis pub lawb ibtug twg tuag. Povlauj ntseeg Vajtswv tej lus cogtseg uas Vajtswv muab rau nws. Muaj ob yam uas peb pom li no: 1). Kev ntseeg – rau qhov kuv ntseeg tus Vajtswv tseeb tus uas muaj hwjchim tswj tau puas tsavyam tsis hais cuadaj cuadub losyog kevtuag. *Povlauj ntseeg hais Vajtswv yuav tivthais nws thiab txhua tus* tawm ntawd tej cuadaj cuadub ntawd. 2). Vajtswv txoj kevhlub – Vajtswv hlub Povlauj thiab tsis pub Povlauj tuag thiab Povlauj tseem yuav tau mus ua timkhawv timntsej timmuag txog Vajtswv txojlus rau huabtais Xixas. Vajtswv tus tubtxib hais rau Povlauj, Povlauj es, koj tsis txhob ntshai, koj yeej yuav tau mus sawv ntawm huabtais Xixas xubntiag. “Vajtswv hlub koj heev.” 3). Rau qhov Yog kuv, Povlauj. Vim yog kuv nyob hauv lub nkoj nej thiaj li tsis tuag. Vajtswv hlub kuv heev Vajtswv yuav tsis pub kuv tuag hauv hiavtxwv no thiab kuv tseem yuav mus ua Nws tes hawjlwm ua tsis tau tiav. Povlauj hais tias, los ntawm txoj koovhmoov uas Vajtswv pub rau kuv; txoj koobhmoov no ntw ntawd kuv mus rau nej txhua tus. Nej yuav tsis tuag ib tug li! *“Vajtswv hlub koj heev, Vajtswv yuav tsis pub cov neeg hauv lub nkoj no ib tug tuag hlo li.”* Vajtswv txoj kevhlub, thiab yog vim muaj ib tug nyob hauv lub nkoj; txhua tus hauv lub nkoj thiaj li dim ntawm txoj kevtuag. *Vajtswv lub hwjchim uas cawm lawv dim ntawm cuadaj cuadub qhia rau lawv paub hais tias, Povlau & Lukas nkawd tus Vatswv uas nkawd teevtiam muaj hwjchim tswj tau tej cua no.* Vajtswv lub hwjchim, ua rau 276 leej neeg uas nyob hauv lub nkoj tsis muaj ibleeg twg tuag; txhua tus puavleej dim. *Vajtswv muaj hwjchim kov yeej tej cuadaj cuadub uas ua rau lawv ntshai kawg nkaus no.*

Tibneeg txoj kev tsis mloog lus. Ib yam nkaus vim yog *tibneeg txoj kev uas neeg tsis mloog Vajtswv* lus mus noj tsob txiv uas Vajtswv txwv tsis pub noj; txojkev tsis mloog lus no *coj teebmeem los rau tibneeg (lub ntiajteb) thiab poob mus rau kevtxhaum*. Tsis yog neeg poob rau kevtxhaum xwb tiamsis neeg ua rau lub ntiajteb thiab ib puas tsav yam ntsuas rau kevtxhaum huv tibsi. Vim yog tibneeg txoj kev uas tsis mloog Vajtswv lus es poob mus rau kevtxhaum; *txoj kev uas hla Vajtswv tej lus samhwm uas rau neeg poob rau kevtxhaum*, kevtxhaum thiaj li ua rau neeg sab ntsujplig tuag thiab xav deb ntawm Vajtswv lub xubntiag mus ibtxhis. Tsis tas li ntawd xwb, neeg lub cev uas Vajtswv muab av los puab thiab tsim yuav tsum tau rov qab mus ua av lub sijhawm Vajtswv rov rho txoj pa sia uas Vajtswv tshuab rau neeg lub cev.

Cuadaj cuadub ntawm neeg lub neej. *Peb kev ua neej ntawm sab nqaijtawv zoo li caij nkoj hauv haivtxwv.* Peb tsis paub hais tias thaum twg cuadaj cuadub yuav los raug peb lub nkoj. Thaum neeg rau cuadaj cuadub hauv lawv lub neej sab nqaijtawv, uas yog kev mob kev nkeeg; kev nyuajsiab ntxhov plaws thiab kevtuag – neeg *tsis paub yuav pab peb tus kheej li cas. Neeg saib mus sab twg los neeg tsis pom kev pab; qhov uas neeg ua tau yog ntshai thiab tag kev ciasiab.* Thaum zoo li no, neeg yuav ciasiab rau dabtsi? *Neeg yuav ciasiab rau neeg tus kheej los?* *Ciasiab rau nomtswv los?* *Ciasiab rau neeg tej nyiajtxiag los?* *Ciasiab rau neeg txojkev txhawjntse los?* Tej no pab tsis tau thiab daws tsis tau neeg txoj kev tag kev ciasiab hauv lub ntiajteb muaj kevtxhaum no. Twb yog vim zoo li no, n*tau zaus muaj ntau tus thiaj li tag kev ciasiab thiab txo lawv txojsia povtseg.* Ntawm peb sab ntsujplig los tsis txawv ib yam nkaus. Yog peb tig rov saib rau peb sab ntsujplig, peb yuav pom hais tias, peb sab ntsujplig tsis txawv li lub neej caij nkoj hauv plawv haivtxwv uas tab tom raug cuadaj cuadub ntau. Ntawm sab ntsujplig: *Peb sab ntsujplig raug tej cuadaj cuadub uas yog kevtxhaum nruabntiab thiab tej kevtxhaum nruabntiab no ua rau peb sab ntsujplig twb tuag thiab tsis muaj kev ciasiab ib qho li.* Cov ntseeg lub neej sab nqaijtawv: Peb lub neej ntseeg Vajtswv, peb tabtom ntsib tej cuadaj cuadub loj los tawm tsam peb txhua hnub txhua hmo uas yog kev simsiab ntawm kevmob kevnkeeg, kev tsimtxom, kev txaugg kevtxhaum, kev tsimtxom thiab kev ntxub ntxaug los ntawm neeg thiab lub ntiajteb. *Thaum peb ntsib tej no peb yuav ciasiab rau leejtwg?* *Puas yog peb tus kheej? Peb pawgntseeg? Peb txoj kev txawjntse?* *Losyog tso siab rau tus Tswv ua tswj tau ib puas tsavyam.* Thaum uas peb tsis tsosiab rau Vajtswv Txojlus lub hwjchim tiamsis tsosiab rau peb tus kheej; nyiajtxiag thiab peb kev txawjntse, peb zoo li tus neeg uas twb tuag thiab tsis muaj kev ciasiab ibqho li lawm.

*Tus neeg muaj ntse (muaj tswvyim) ntawm sab nqaijtawv yog tus zoo li cas?* *Tus neeg ntse ntawm sab nqaijtawv yog tus uas thaum nws ntsib txoj kevtuag nws paub hais tias nws tsosiab tsis tau rau nws tus kheej tiamsis nws nrhiav kev pab. Nws yuav tsum tau ua ib puas tsavyam kom nws dim ntawm txoj kevtuag ua nws tabtom ntsib ntawd.* Pivtxwv, Tus uas muaj mob nws yeej tsosiab tsis tau rau nws tus kheej; nws yuav tsum mus ntsib Dr. thiab noj tshuaj kom nws tus mob thiaj li zoo thiab dhau ntawm txoj kevtuag. Ib yam li, *cov neeg uas nyob hauv lub nkoj uas tabtom ntsib txoj kevtuag los ntawm cuadaj cuadub; lawv nrhiav txhua txoj haus kev pab kom lawv dim ntawm txoj kevtuag. Qhov uas lawv ua yog txiav txim siab muab ib puas tsavyam tsis hais zaubmov, tej khoom uas lawv muaj povtseg tsuas kom cawm tau lawv txojsia xwb.* Tseeb tiag, Vajtswv yog tus cawm lawv txojsia tsis yog tej uas lawv nqi tes ua tiamsis tej no qhia tau hais tias, lawv muaj tswvyim thiab nrhiav txhua yam kom lawv dim ntawm txoj kevtuag ntawm cuadaj cuadub. *Tus neeg twg yog tus uas ntse (muaj tswvyim) ntawm sab ntsujplig?* Tsis hais sab nqaijtawv lossis sab ntsujplig los tsis txawv.Tus neeg ntse yog tus uas nws paub hais tias nws tus ntsujplig twb tuag rau nws txoj kevtxhaum lawm. Nws paub hais tias, yog nws tso nws tej kevtxhaum tseg, ua tus neeg tshiab thiab ntseeg Yexus Khetos, Yexus Khetos yuav pab nws sab (tus) ntsujplig uas twb tuag lawm rov muajsia. Tus zoo li yog tus muaj tswvyim thiab ntse.

Yexus hais tias, nej los yuav tsis tuag ib yam nkaus! Povlauj ruajsiab thiab hais rau cov neeg nyob hauv lub nkoj hais tias, lawv yuav tsis tuag. Ob yam peb pom yog, (1) *lawv yuav tsum muab ib puas tsav yam uas lawv muaj povtseg.* (2) Lawv tau txais koobhmoov los ntawm Povlauj lawv thiaj dim ntawm kevtuag. Txoj koobhmoov ntawd yog Vajtswv cawm Povlauj thiab lawv dim ntawm kevtuag. Nyob rau Malakaus Tshooj 4, *Yexus hais rau Nws cov thwjtim hais tias, yog vim li cas neej yuav ntshai tej cuadaj cuadub no ua luaj li?* Neej txhua tus yeej tsis tuag! *Nej tsis nco hais tias, kuv nrog neej nyob los*? *Ua licas* *Nej tsis ruajsiab rau kuv, tus uas yog nej tus Tswv li los?* Kuv muaj hwjchim tswj tau tej cuadaj cuadub no; tej cuadaj cuadub no mloog kuv lus. Kuv yog tus tswj ibpuas tsav yam hauv lub ntiajteb no tsis hais txoj kevtuag….. Kuv qhia tseeb rau nej hais tias, nej yuav tsis tuag! Vajtswv txojlus hais tias, tus uas dim ntawm kevtxhaum qhev yog tus tso kevtxhaum tseg – tso tej kevtxhaum uas lawv lub siab thiab neej tshaw povtseg. *Txoj koobhmoov uas yog kev hlub los ntawm Yexus; ua rau tibneeg dim ntawm lawv tej kevtxhaum.* **Hnub no,** Yexus Khetos hais tias, nej cov uas ntseeg kuv thiab ruajsiab rau kuv yuav tsis tuag ibyam nkaus: 1). Peb txoj kevntseeg uas ntseeg NWS – rau qhov peb txoj kevntseeg uas peb ntseeg txog Yexus Khetos txoj kevtuag saum ntoo khaublig. Txoj kevntseeg ntxais li no, *Vajtswv twb muab peb lub txim ntsia rau saum ntoo khaublig nrog Yexus lawm thiab Nws cov ntsav uas nrog saum ntoo khaublig twb ntxuav peb lub txim huv thiab dawbhuv lawm. Vajtswv tsis suav peb lub txim tawm tsam peb ntxiv lawm*. Thiab vim yog peb ntseeg hais tias Vajtswv twb tsa Yexus Khetos sawv rov qab los muaj sia thiab rov mus rau saum ntuj ceebtsheej lawm. Peb yuav sawv thiab muaj sia ibyam li Yexus Khetos. Txoj kevntseeg no twb ua rau peb sab ntsujplig uas tuag lawm twb rov ciajsia dua tshiab. Thiab ib yam nkaus, Txoj Kevntseeg no yuav pab peb kovyeej tej cuadaj cuadub ntawm sab nqaijtawv & ntsujplig hauv ntiajteb no. 2). Vajtswv txoj kevhlub uas Vajtswv muaj rau lub ntiajteb – Vajtswv txoj kevhlub uas Nws muaj pub rau lub ntiajteb no los ntawm Nws Leejtub. Txojkev hlub no twb ua rau cov uas ntseeg dim lawm. “*Rau qhov Vajtswv hlub neeg ntiajteb kawg li, nws thiaj li txib nws tib leeg Tub los rau hauv ntiajteb. Tus uas ntseeg nws Leejtub, tus ntawd yuav tsis raug kev ploj kev tuag, tiamsis nws yuav tau txojsia ntev mus ib txhis”* (Yauhas 3:16). Ib yam li ntawd, txoj kevhlub no yuav pab peb komyeej tej cuadaj cuadub ntawm sab nqaijtawv uas peb tabtom raug hauv lub ntiajteb no. 3). Vim yog “Kuv” tuag saum ntoo khauglig nej sab ntsujplig thiaj dim. Tsis yog nej ua tau zoo es nej thiaj li dim ntawm nej lub txim tiamsis “*Rau qhov Kuv muab kuv txojsia pauv nej txojsia ntawm sab ntsujplig saum ntoo khaublig”*. Kuv zoo siab hlo ris nej lub txim thiab muab nej lub txim tagnrho ntsia nrog kuv rau saum ntoo khaublig. Twb yog vim li no, nej sab ntsujpig thiaj li dim tsis tuag. *“Vajtswv txib Yexus Khetos los tuag theej neeg lub txhoj, Vajtswv thiaj li zam tau lawv lub txim, rau qhov lawv ntseeg Yexus Khetos”* (Loos 3:26). “Kuv yog tus ua rau nej dim.” Tus uas muaj kuv thiab kuv nyob rau tus ntawd, tus ntawd twb dim thiab nws sab ntsujplig tsis tuag; tau txais txojsia ntev dhawv mus ibtxhis thiab twb muaj npe rau saum ntuj ceebtsheej lawm. Yexus hais tias, kuv uas yog txojlus yuav pab nej kovyeej tej cuadaj cuadub ntawm sab nqaijtawv & sab ntsujplig hauv lub ntiajteb uas nej tabtom raug. Yexus hais tias, Kuv muaj hwjchim pab tau nej dim ntawm tej cuadaj cuadub ua nej tag tom raug.

Povlauj thiab Yexus Khetos. Cov neeg uas nrog Povlauj caij nkoj lawv txhua tus dim thiab tsis tuag vim yog Povlauj tus Vajtswv txoj kevhlub. Txoj kevhlub uas Vajtswv muab rau Povlauj ntw los rau lawv. Peb cov ntseeg uas ntseeg thiab nyob hauv Yexus Khetos, peb sab ntsujplig los tsis tuag tibyam; vim yog peb tso peb tej kevtxhaum uas peb lub ntshaw povtseg thiab muaj dua lub siab tshiab hauv Yexus Khetos.

Vim yog Povlauj. Povlauj hais rau cov neeg hauv lub nkoj hais tias, kuv ntseeg thiab ruajsiab rau kuv tus Vajtswv uas kuv pehawm. Kuv tus Vajtswv uas kuv ntseeg, lub hwjchim yuav cawm peb txhuas tus uas nyob hauv lub nkoj uas tabtom raug cuadaj cuadub dim ntawm txoj kevtuag. Vim yog Yexus Khetos, txoj kevtuag saum ntoo khaublig, Vajtswv zam cov ntseeg txhua tus lub txim thiab tso lawv sab ntsujplig dim ntawm txoj kevtuag thiab ciajsia mus ibtxhis tsis tuag. Ruajsiab rau kuv txojlus lub hwjchim yuav cawm tau nej dim. Cia hnub no, peb Tsosiab thiab ntseeg Vajtswv txojlus thiab*Yexus Khetos. Yexus uas yog Vajtswv txojlus muaj hwjchim komyeej tibneeg tej cuadaj cuadub uas yog txoj kev simsiab; kevmob kev nkeg; kev tsimtxom; kev phem kev qias ntawm sab nqaijtawv thiab sab ntsujplig uas twb tuag lawm.* Amen.

Xh. Soobntxawg Lauj

Grace Hmong Ev. Lutheran Church

glauj78@gmail.com or [www.gracehmongwels.com](http://www.gracehmongwels.com)

June 24, 2018